Beurtkrag: Eskom waarsku weerDie Tutuka-kragsentrale in Mpumalanga. (Foto: Eskom) Hoewel beurtkrag nie tans geld nie, het daar sedert die naweek verskeie probleme by opwekkingseenhede opgeduik en gevolglik is die kragstelsel onder kwaai druk. Eskom moes dus heelwat van sy noodopwekkingsreserwes gebruik, wat volgens die kragvoorsiener in hierdie stadium moeilik is om weer op te vul. Sommige van die stukkende eenhede is reeds in diens gestel, maar teen Dinsdagaand was ŉ eenheid elk by Matimba en Hendrina steeds van lyn af, terwyl ŉ eenheid by onderskeidelik Majuba en Kendal uitgeskop het. Vertragings om eenhede by Kusile, Tutuka, Duvha en Grootvlei weer aanlyn te bring, het ook tot druk op die netwerk gelei. Altesame 14 134 MW is weens onbeplande herstelwerk nie beskikbaar nie, terwyl beplande instandhoudingswerk beteken dat nog 5 028 MW uit die netwerk gehaal is. Eskom sê indien daar enige verdere verlies aan opwekkingskapasiteit is, sal beurtkrag op kort kennisgewing in werking gestel moet word. Die kragvoorsiener het verbruikers gevra om beurtkrag te help vermy deur elektrisiteitsverbruik te verminder en alle nienoodsaaklike items af te skakel.